<classify> MAWAZIRI Charles Mwijage wa Viwanda, Biashara na Uwekezaji na Dk Charles Tizeba wa Kilimo, wametemwa katika mabadiliko madogo ya Baraza la Mawaziri waliyofanywa na Rais John Magufuli jana jioni.Taarifa ya Kurugenzi ya Mawasiliano ya Rais, Ikulu, haikutoa sababu zozote za kutenguliwa kwa uteuzi wa mawaziri hao mawili, ingawa katika siku za karibuni, suala la bei ya ununuzi wa korosho limeshika kasi nchini ambalo kimsingi linahusisha wizara hizo mbili za Kilimo na ile ya Viwanda, Biashara na Uwekezaji. Kwa mujibu wa taarifa ya Ikulu, Rais Magufuli amefanya mabadiliko madogo katika Baraza la Mawaziri kwa kuteua mawaziri wawili na Naibu Mawaziri wanne.Taarifa hiyo ilieleza kuwa Rais Magufuli amemteua aliyekuwa Naibu Waziri wa Maliasili na Utalii, Japhet Hasunga kuwa Waziri wa Kilimo kuchukua nafasi ya Dk Tizeba. Aidha, Rais Magufuli amemteua aliyekuwa Naibu Waziri, Ofisi ya Rais, Tawala za Mikoa na Serikali za Mitaa, Joseph Kakunda kuwa Waziri wa Viwanda, Biashara na Uwekezaji, akimbadili Mwijage.Taarifa hiyo ya Ikulu iliongeza kuwa Rais Magufuli amemteua Constantine Kanyasu kuwa Naibu Waziri wa Maliasili na Utalii. Kanyasu ambaye ni Mbunge wa Geita Mjini mkoani Geita, anachukua nafasi ya Hasunga. Aidha, Rais Magufuli amemteua Dk Mary Mwanjelwa kuwa Naibu Waziri, Ofisi ya Rais, Menejimenti ya Utumishi wa Umma na Utawala Bora. Kabla ya uteuzi huo, Dk Mwanjelwa alikuwa Naibu Waziri wa Kilimo. Kabla ya hapo, Ofisi ya Rais, Menejimenti ya Utumishi wa Umma na Utawala Bora haikuwa na Naibu Waziri, ikiongozwa na Waziri George Mkuchika.Pia Rais Magufuli amemteua Mbunge mpya wa Ukonga mkoani Dar es Salaam, Mwita Waitara kuwa Naibu Waziri wa Tamisemi, akichukua nafasi iliyoachwa wazi na Kakunda aliyeteuliwa kuwa Waziri wa Viwanda, Biashara na Uwekezaji. Waitara alishinda ubunge katika Uchaguzi Mdogo wa Jimbo la Ukonga, Septemba 16, mwaka huu, baada ya kuteuliwa na Chama Cha Mapinduzi CCM, kuwania tena jimbo hilo baada ya kujivua nyadhifa katika Chama cha Demokrasia na Maendeleo Chadema ambacho alishinda ubunge huo mwaka 2015.Aliapishwa bungeni wiki hii. Katika uchaguzi huo, Waitara alishinda kwa kupata asilimia 89.1 ya kura. Msimamizi wa Uchaguzi jimbo la Ukonga, Jumanne Shauri alisema Waitara alipata kura 77,795, wakati mpinzani wa karibu alikuwa mgombea wa Chadema, Asia Msangi aliyeambulia kura 8,676 sawa na asilimia 9.95. Mbunge mwingine aliyeula ni Mbunge wa Karagwe mkoani Kagera, Innocent Bashungwa ambaye Rais Magufuli amemteua kuwa Naibu Waziri wa Kilimo, akimbadili Dk Mwanjelwa. Uteuzi wa viongozi hawa umeanza leo tarehe 10 Novemba, 2018 na wateule wote wataapishwa Jumatatu tarehe 12 Novemba, 2018 saa 3:00 asubuhi, Ikulu jijini Dar es Salaam, ilisema taarifa ya Ikulu.Rais Magufuli amewahi kufanya mabadiliko madogo ya Baraza la Mawaziri, Machi 23, mwaka jana, alipomteua Dk Harrison Mwakyembe kuwa Waziri wa Habari, Utamaduni, Sanaa na Michezo, badala ya Nape Nnauye ambaye uteuzi wake ulitenguliwa. Katika uteuzi huo, alimteua Profesa Palamagamba Kabudi kuwa Waziri wa Katiba na Sheria akichukua nafasi ya Dk Mwakyembe. Aidha, Oktoba 7, mwaka jana, Rais Magufuli alifanya mabadiliko mengine kwa kuongeza idadi ya wizara na mawaziri wake kutoka 19 hadi 21, na Naibu Mawaziri kutoka 16 hadi 21. Katika mabadiliko hayo, iliyokuwa Wizara ya Nishati na Madini iligawanywa na kuwepo Wizara ya Nishati na Wizara ya Madini, na iliyokuwa Wizara Kilimo, Mifugo na Uvuvi iligawanywa na kuwepo Kilimo na Mifugo na Uvuvi.Pia Julai mosi, mwaka huu, Rais Magufuli alifanyaa mabadiliko mengine kwa kumfuta kazi aliyekuwa Waziri wa Mambo ya Ndani ya Nchi, Mwigulu Nchemba. Katika mabadiliko hayo, alimteua Mbunge wa Jimbo la Mwibara mkoani Mara, Kangi Lugola kujaza pengo hilo, huku akimteua Mbunge wa Morogoro Kusini Mashariki, Omary Mgumba kuwa Naibu Waziri wa Kilimo. Wakati huo huo, Rais Magufuli ametengua uteuzi wa Mwenyekiti wa Bodi ya Korosho, Anna Abdallah na kuivunja bodi hiyo kuanzia jana Novemba 10, mwaka huu.  <topic>: kitaifa 